børnepornografi
Børnepornografi er pornografiske fotografier, film mv. af personer under 18 år. Udbredelse og besiddelse af børnepornografi har siden 1980 været omfattet af forbud i straffeloven. Reglerne er flere gange blevet udvidet og skærpet.
Den, der optager »pornografiske fotografier, film eller lignende af en person under 18 år med forsæt til at sælge eller på anden måde udbrede materialet«, straffes efter straffeloven § 226. Enhver mekanisk eller elektronisk billedoptagelse er omfattet, uafhængigt af om den transmitteres direkte eller lagres. Det er ikke afgørende, om barnet eller den unge deltager frivilligt, heller ikke om det sker mod betaling.
Begrebet »pornografiske« omfatter gengivelser af seksuelle motiver, som ud fra en retlig bedømmelse er stærkt anstødelige. En fremstilling af samleje eller samlejelignende situationer er omfattet af forbuddet. Omfattet er tillige fremstillinger af den unge i seksuelt prægede stillinger uden andres medvirken. Almindelige nøgenoptagelser, hvor der ikke fokuseres på kønsdelene, f.eks. billeder af børn under leg på stranden, falder uden for det strafbare område. Det kan efter omstændighederne have afgørende betydning, om fremstillingen har et anerkendelsesværdigt formål, f.eks. i kraft af sin kunstneriske, videnskabelige eller pædagogiske værdi.
Den, som »udbreder pornografiske fotografier eller film, andre pornografiske visuelle gengivelser eller lignende af personer under 18 år«, straffes efter straffeloven § 235, stk. 1. Strafansvar er ikke betinget af, om udbredelsen sker til en videre kreds.
Ikke kun optagelser af virkelige seksuelle situationer er omfattet, men også såkaldt fiktiv børnepornografi, f.eks. computergenererede billeder af pornografisk beskaffenhed, hvis der er tale om en realistisk afbildning. Malerier og håndtegninger mv., der ikke fremtræder som identiske med faktiske afbildninger, falder uden for det strafbare område. Materiale, der kan anses for legitimeret ved sin kunstneriske værdi, vil efter en konkret vurdering ligeledes kunne falde udenfor.
Efter paragraffen om børnepornografi straffes også den, som »besidder eller mod vederlag eller gennem internettet eller et lignende system til spredning af information gør sig bekendt med« sådant materiale, se straffeloven § 235, stk. 2. Det er strafbart blot at betragte børneporno på internettet.
Det er ikke strafbart at besidde pornografiske gengivelser af en person, der er fyldt 15 år, hvis den pågældende har givet samtykke.
Se også Umbrella-sagerne.
En overtrædelse af reglerne om børnepornografi registreres altid på den såkaldte børneattest, som er afgørende for adgangen til at kunne beskæftige sig med børn og unge. Det samme er bl.a. tilfældet for afgørelser om blufærdighedskrænkelse, men kun hvis forholdet er begået mod et barn under 15 år.
Det er strafbart at medvirke til, at en person under 18 år deltager i »en forestilling med pornografisk optræden«. En tilskuer til en sådan forestilling kan også straffes. Det fremgår af straffeloven § 227. Forbuddet omfatter »live-optræden«, herunder striptease eller andre former for nøgendans.
Salg af »utugtige billeder eller genstande« til en person under 16 år er strafbart efter straffeloven § 234, som ikke længere anvendes i praksis.